།འཛད་མེད་རྟག་པར་འཇོ་བའི་འབྱུང་ཁུངས་བཟང་། །མངོན་པར་སྤྲུལ་སྙམ་མདོ་ཁམས་ས་ཡི་ཆར། །འཇིག་རྟེན་བྱེད་པོས་རིན་ཆེན་མརྒད་རྡུལ། །བསྒྲིགས་ལེགས་ཚོམ་བུ་ཚར་དུ་དངར་བ་ལ། །ཟླ་ཤེལ་ཞུན་མའི་རྒྱན་ཆས་བཀླུབས་འདྲ་བའི། །བསྐལ་པའི་གངས་རྡུལ་བརྩེགས་པའི་རབ་དཀར་རི། །མི་དམན་ང་རྒྱལ་དཔངས་མཐོར་སྙེག་པ་འདིས། །སྟོང་པའི་མཁའ་དབྱིངས་འབིགས་ན་མི་རུང་ཞེས། །སྤྲིན་དཀར་ན་བུན་སྟུག་པོས་ཉིན་དང་མཚན། །སྣང་བའི་སྒྲོན་མ་འདེགས་ཀྱིན་བལྟ་བ་སྙམ། །དེ་ནང་རིན་ཐང་དཔག་ཡས་ནོར་བུའི་ཁམས། །གྲུབ་པའི་ཁང་བཟང་ལྟ་ན་སྡུག་པའི་གྲོང་། །ཅོ་འདྲིར་བཟོད་པ་དབང་སྔོན་ཞུན་མའི་གཞིར། །གྲངས་མེད་རིན་ཆེན་ཀ་གདུང་ཚར་དུ་དངར། །ཕ་གུ་རྩིག་ལོགས་སྒོ་དང་རྟ་བབས་རྫོགས། །སྣ་ཚོགས་རྒྱན་གྱི་དྲྭ་བ་དྲིལ་ཆུང་དག །ཕན་ཚུན་འཐབ་པའི་སྒྲ་སྙན་གླུར་ལེན་པས། །ཀུན་ནས་སྤྲས་པའི་གཞལ་མེད་ཁང་བཟང་དབུས། །ཐུབ་མཆོག་སྲས་དང་བཅས་པའི་ལུང་རྟོགས་བསྟན། །རྒྱས་པར་སྤེལ་དང་དཀར་པོ་དགེ་བའི་ལས། །སྒྲུབ་པའི་སྟོང་གྲོགས་ལ་དགའ་འཛུམ་དམུལ་བ། །ཡུལ་ལྷ་ཟོ་དོར་རྒྱལ་པོ་ཁྲོ་ཟིལ་ཕྲམ། །མཆེད་དང་བཙུན་མོ་རིགས་སྲས་འཁོར་འབངས་བཅས། །རྫུ་འཕྲུལ་སྐད་ཅིག་རླུང་གི་ཤིང་རྟར་བརྟེན། །སྤྱན་འདྲེན་མཆོད་པའི་གནས་འདིར་གཤེགས་སུ་གསོལ། །བཞུགས་སུ་གསོལ་བ་ནི། ཀྱེ་དྭངས་པའི་མེ་ལོང་སྣ་ཚོགས་གཟུགས་སྣང་བཞིན། །མདུན་གྱི་ས་གཞི་བར་སྣང་ཡངས་པ་འདིར། །ལྷ་ཆེན་རྡོ་རྗེ་གཡུང་དྲུང་འཁོར་དང་བཅས། །འགོག་མེད་སོ་སོར་འོས་པའི་གདན་ལ་བཞུགས། །མགྲོན་གསལ་གདབ་པ་ནི། རྫུ་འཕྲུལ་མཐུ་ཆེན་གྲུབ་པའི་གཟུགས་ཀྱི་སྐུ། །སྐད་ཅིག་ཡིད་ཀྱི་འགྱུར་བའི་གྲངས་མཐུན་དུ། །ཞི་དྲག་ལས་ཀྱི་རྣམ་འགྱུར་མཐའ་ཀླས་ཕྱིར། །མཐའ་གཅིག་མཆེལ་བ་བློ་ལྡན་གད་མོའི་རྒྱུ། །འོན་ཏེ་སྔོན་བྱུང་དམ་པའི་གསུང་དོན་བཅུད། །རྗོད་བྱེད་ཕྲེང་དུ་བསྟར་བ་འདི་ལྟ་སྟེ། །འོད་འབར་གསེར་གྱི་པ་ཏྲ་འཁྱུག་པའི་གསེང་། །སྣ་ཚོགས་ནོར་བུའི་ཕྲ་ཚོམ་སྤྲས་པའི་ཁྲིར། །འཇམ་ཞིང་བདེ་སྟེར་དར་ཟབ་གདན་གྱི་སྟེང་། །ལྷ་ཡི་དགེ་བསྙེན་རྡོ་རྗེ་གཡུང་དྲུང་ནི། །བླ་གཞོན་བྱེ་བའི་མཛེས་སྡུག་བྱེད་པོ་ཡིས། །གཅིག་ཏུ་སྤུངས་ལྟའི་དཀར་འཚེར་མིག་གི་དཔྱིད། །ཁྲོ་འཛུམ་དཔའ་བའི་ཉམས་ལྡན་དར་བབ་སྐུར། །སྐབས་གསུམ་དབང་པོས་སྤྱད་འོས་དར་དཀར་གྱི། །གོས་བཟང་སྟོན་ཀའི་སྤྲིན་དཀར་གཡོ་འདྲ་དང་། །ཀཱ་ཤི་ཀ་ཡི་རས་བཟང་ཐོད་དུ་བཅིངས། །ཡུལ་འཁོར་འདོད་དགུའི་དཔལ་འབྱོར་སྤེལ་བའི་སླད། །ཕྱག་གཉིས་ཡིད་བཞིན་ནོར་བུ་བུམ་བཟང་བསྣམས། །ཉི་གཞོན་ལ་འཁུ་གསེར་གྱི་རྣ་ཆ་སོགས། །རིན་ཆེན་རྒྱན་ཕྲེང་མང་པོས་ཀུན་ནས་མཛེས། །འཁོར་དུ་ལང་ཚོའི་ཞགས་པས་སྐྱེ་འགྲོ་ཡི། །སྙིང་གི་རི་དྭགས་འཆིང་བའི་བཙུན་མོ་སྲས། །དཔའ་མཛངས་འཕྲུལ་གྱི་བློན་པོས་བསྐོར་བའི་དབུས། །གྱ་ནོམ་འདོད་པའི་ཡོན་ཏན་དགྱེས་དགུར་རྩེན། །རང་ཕྱོགས་སྲུང་བའི་མེལ་ཚེར་རྒྱུ་བའམ། །གནོད་བྱེད་སྡང་དགྲ་གཞོམ་ལ་ཆས་པའི་ཚེ། །མྱུར་མགྱོགས་བསྐྱོད་པའི་གོམ་སྟབས་སྟོང་ཕྲག་མཁན། །མཚམས་སྤྲིན་གསར་པ་གཡོ་བ་ལྟ་བུའི་རྟ། །རིན་ཆེན་སྒ་སྲབ་རྒྱན་གྱིས་སྤྲས་པའི་སྟེང་། །སག་ཏིའི་ལྷྭམ་གྱིས་སྒེག་པའི་ཞབས་ཟུང་རོལ། །དར་དཀར་བེར་དང་དངུལ་གྱི་ཁྲབ་རྨོག་དག །མུ་ཏིག་དཀར་པོའི་འོད་འཚེར་སྐུ་ལ་སྤྲས། །དགྲ་བོའི་སྙིང་འབིགས་མདའ་དང་གནམ་རུ་ཡིས། །མངོན་པར་གཏམས་པའི་སྟག་དོང་གཟིག་ཤུབས་དང་། །རྣོ་ངར་ཕུན་ཚོགས་རལ་གྲི་རྐེད་ལ་གཟིར། །ཕྱག་གཡས་སྦ་ལྕག་དཀར་པོ་ཚིགས་གསུམ་དང་། །གཡོན་པས་དར་མདུང་དཀར་པོ་མཁའ་ལ་བསྒྲེངས། །གཡས་གཡོན་མདུན་རྒྱབ་ཀུན་དུ་རྩལ་ཆེན་གྱི། །སྐྱེས་བུ་གོ་མཚོན་ཐོགས་པ་གྲངས་མེད་དང་། །གཏུམ་ཆེན་ཁྲ་རྒོད་ལྡིང་བའི་གཤོག་སྒྲ་འབྱིན། །སྟག་དང་སེང་གེའི་སྒེག་མོས་མཆོངས་སྟབས་བསྒྱུར། །གཡག་རྒོད་ངར་ཞིང་རྟ་མཆོག་ལྷང་ལྷང་བཙེར། །ལྷ་ཆེན་རིགས་སྲས་ཞུལ་ཡག་ཞུལ་ཕྲན་མཆེད། །ལྷ་ལུས་ལྟར་མཛེས་ཟླ་གཞོན་ཞལ་རས་འཛུམ། །ལེགས་བྲིས་དར་གྱི་ན་བཟའ་ལྷབ་ལྷུབ་དང་། །རས་དཀར་དྲི་མེད་ཤེལ་གྱི་ལྭ་ཐོད་བཅིངས། །འདོད་འབྱུང་ཡིད་བཞིན་ནོར་བུ་ལག་ན་བསྣམས། །སྡང་བྱེད་དགྲ་བོ་གཞོམ་ལ་ཆས་པ་ན། །རྨིག་བཞིས་གོམ་སྟབས་རླུང་གི་བགྲོད་པ་ཡང་། །ཤིན་ཏུ་དལ་བུར་བགྱིད་པའི་ཅང་ཤེས་སྟེང་། །རང་ཉིད་སྲུང་བའི་སྲ་མཁྲེགས་གོ་ཆ་བགོས། །གཞན་ཕྱོགས་འཇོམས་པའི་འཁོར་གསུམ་སྐེད་ལ་བཏགས། །དར་མདུང་དཀར་པོ་སྲིད་པའི་རྩེ་མོར་བསྒྲེངས། །རིགས་མཐུན་གཉན་དམག་འབུམ་སྡེའི་འཁོར་གྱིས་བསྐོར། །གཉན་གྱི་སྲས་ཆུང་དམག་དཔོན་དགྲ་འདུལ་ནི། །ཀིམ་ཤུ་ཀ་དཔལ་སྡང་བའི་དམར་མདངས་ཅན། །ཁྲོ་ཆགས་ཉམས་ཀྱི་མཛེས་པ་ཅི་ཡང་སྟོན། །སྟག་ལྤགས་གསར་པའི་ཞྭ་དང་གོས་ཀྱིས་བརྒྱན། །མཚོ་སྨན་ནེའུ་སིང་མི་ཉག་སྟག་མགོ་དང་། །མགྲོན་བུ་མཆེད་སོགས་འཁོར་གྱིས་ཀུན་ནས་བསྐོར། །ཞེ་སྡང་ཆང་མྱོས་དགྲ་བོ་མཐོང་བའི་ཚེ། །སྨིན་མ་རབ་འཁྱོག་སྡང་མིག་དམར་པོར་བསྒྱུར། །དགྲ་བོའི་བླ་ནས་འབོད་པའི་ང་རོ་སྒྲོགས། །བདུད་རྟ་ནག་པོ་རྟིང་དཀར་ཞབས་སུ་བཅིབས། །སྐུ་ལ་དར་དམར་འཐབ་བེར་བགོས་པའི་སྟེང་། །རྡོ་རྗེའི་བྱང་བུ་གཤིབས་པའི་གོ་ཁྲབ་དང་། །བ་དན་རྒོད་འཕྲུས་བརྒྱན་པའི་རྨོག་ཞུ་གསོལ། །ཕྱག་གཉིས་མདའ་དང་གཞུ་སྦྱར་ལྕགས་ཀྱུས་མཛེས། །རེག་པ་གཅོད་བྱེད་རལ་གྲི་རྐེད་པར་གཟིར། །བཙན་དང་བདུད་ཀྱི་དམག་ཚོགས་དགྲ་ལ་འགྱེད། །ཟིལ་ཕྲམ་གཉེན་གྱི་བཙུན་མོ་རྒོད་ལྕམ་དང་། །མུ་ཏིག་ཤེལ་སྨན་མོ་དང་འོད་བཟང་སྨན། །ངང་ཡག་ལྷ་མོ་བོ་སྡད་འཛུམ་མཁས་རྣམས། །ལག་ན་མངོན་ཤེས་འཕྲུལ་གྱི་མེ་ལོང་དང་། །མི་ཟད་འདོད་དགུའི་གཏེར་བཀང་གཞོང་པ་ཐོགས། །དར་དཀར་གོས་དང་རིན་ཆེན་རྒྱན་ཕྲེང་བཀླུབས། །འཇོ་སྒེག་ལང་ཚོ་དར་བབ་ཟུར་མིག་གིས། །ཁེངས་ལྡན་སྙིང་གི་བརྟན་པ་རང་དབང་ཕྲོགས། །རང་ཕྱོགས་སྲུང་བའི་བྱ་རར་རྒྱུ་བའི་ཚེ། །ཤ་བའི་བུ་མོ་རྐྱང་སེར་རྟ་ལ་ཆིབས། །ལྷ་ཀླུ་གཉན་གྱི་བུ་མོའི་འཁོར་ཚོགས་བཅས། །གང་བསམ་གནས་སུ་སྐད་ཅིག་བསྐོར་བཟོད་ཅིང་། །གནོད་བྱེད་ཕྱོགས་སུ་ཡམས་ཀྱི་སེར་ཆར་འབེབས། །གཞན་ཡང་ཟིལ་ཕྲམ་གཉན་གྱི་བཀའ་འཁོར་དུ། །སྣ་ཚོགས་ལས་ཀྱི་གཙུག་ལག་དེ་དང་དེར། །རྣམ་པར་སྒྲིན་པའི་བློ་དང་ནུས་པའི་མཐུ། །དཔའ་རྩལ་ཐོགས་མེད་འཁོར་ཚོགས་བགྲང་ཡས་རྣམས། །ལྗོངས་ཀྱི་ཐིག་ལེའི་ཉེན་ཀོར་འཁོར་ཡུག་གི །འདོད་དགུ་འབྱུང་བའི་ཆུ་གཏེར་ཆུ་མིག་དང་། །གངས་རི་སྤང་རི་བྲག་རི་ནགས་ཚལ་ཀླུང་། །བརྟེན་པར་བཅས་པའི་ལྷ་ཀླུ་གཞི་བདག་བཅས། །རང་རང་ཆ་ལུགས་ཀྱིས་སྤྲས་འཁོད་པར་གྱུར། །བཤམས་པའི་གཏོར་མ་ཡོད་ན། ཨ་མྲྀ་ཏས་བསང་། སྭ་བྷཱ་ཝས་སྦྱངས། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ལྷའི་ཞལ་ཟས་ཁ་དོག་དྲི་རོ་ནུས་པ་ཕུན་ཚོགས་པ་འདོད་དགུ་འབྱུང་བའི་བདུད་རྩིའི་རྒྱ་མཚོ་ཆེན་པོར་གྱུར་པར་བསམས་ལ། ཨོཾ་ཨཱཿཧཱུྃ་ལན་གསུམ་གྱིས་བྱིན་གྱིས་བརླབས་ལ། ཨོཾ་བྷྲཱུ་མི་པ་ཏི་བཛྲ་ཤཱ་ཤྭ་ཏ་ས་པ་རི་ཝཱ་ར་ན་མཿསརྦྦ་ཏ་ཐཱ་ག་ཏེ་བྷྱོ་བི་ཤྭ་མུ་རེ་བྷྱཿསརྦྦ་ཐཱ་ཁཾ་ཨུཏྒ་ཏེ་སྥ་ར་ཎ་ཨི་མཾ་ག་ག་ན་ཁཾ་གྲྀཧྞེ་དཾ་བ་ལྱཱ་དི་སྭཱ་ཧཱ། ཞེས་ལན་གསུམ་གྱིས་འབུལ། གཏོར་མ་མེད་པའི་ཚེ་མི་དགོས་སོ། །ཡོ་བྱད་བྱིན་གྱིས་བརླབས་པ་ནི། ཨོཾ་ཆོས་དབྱིངས་འཕོ་འགྱུར་དབེན་པའི་བདེན་པ་དང་། །ཆོས་ཅན་རྒྱུ་འབྲས་བསླུ་མེད་བདེན་པའི་མཐུས། །བཤམས་དང་སྤྲུལ་པའི་མཆོད་སྤྲིན་སྒྱུ་མའི་འཕྲུལ། །མཆོད་ཡུལ་ཀུན་གྱི་སྤྱན་ལམ་འབྱུང་གྱུར་ཅིག །མཆོད་རྫས་འབུལ་བ་ནི། ཀྱེ་ཁྱེད་རྣམས་དགྱེས་པའི་མཐུན་རྫས་འབུལ་བ་ནི། །ཡིད་འོང་གཟུགས་མཆོག་སྙན་འཇེབས་རོལ་མོའི་སྒྲ། །ཞིམ་པའི་དྲི་བསུང་རོ་དྲུག་བཅུད་ཀྱི་ཟས། །སྣ་ཚོགས་དར་གོས་བརྒྱ་བྱིན་ཚོན་ལྟར་བཀྲ། །ཤིས་པའི་རྟགས་བརྒྱད་མི་དབང་རིན་ཆེན་བདུན། །ཅི་འདོད་རེ་སྐོང་དཔག་བསམ་བུམ་པ་བཟང་། །སྤུ་སྡུག་གོམ་སྟབས་མཁས་པའི་རྟ་མཆོག་དང་། །གཡག་ལུག་ར་སྐྱེས་འདོད་འཇོ་བཞོན་མའི་རིགས། །རིགས་མཐུན་ཁྱུ་ནང་རྩེ་བའི་རི་དྭགས་རྣམས། །གཟུགས་མཛེས་མིག་གི་ཨུཏྤལ་ཕྱོགས་སུ་གཡོ། །འདབ་བཟང་དབང་པོ་ཁྱུ་བྱུག་བྱ་རྒོད་སོགས། །འཕུར་ལྡིང་མཁའ་ལ་བསྒྱུར་མཁས་དུ་མ་དང་། །གདོང་ལྔ་པ་དང་སྟག་གཟིག་དོམ་དྲེད་ཀྱིས། །ཉེར་མཚོན་མཆེ་སྡེར་རྣོ་བའི་ཁེངས་ལྡན་རིགས། །འདོད་དགུ་འཛད་མེད་འབྱུང་བའི་གཏོར་མ་དང་། །དཀར་མངར་ཕྱེ་མར་རི་བོའི་སྤོ་དང་མཉམ། །ཇ་བཟང་ཆང་གི་བཏུང་བའི་ཆུ་གཏེར་འཁྱིལ། །ལོ་འདབ་མེ་ཏོག་འབྲས་བུ་གཡུར་ཟ་བའི། །དབྱར་སྐྱེས་གཞོན་ནུ་སྤོས་དང་ལྷན་ཅིག་ཉིད། །བསྲེགས་པའི་དུད་སྤྲིན་ཉེས་པ་ཀུན་སྦྱངས་ཤིང་། །འདོད་པའི་ཡོན་ཏན་རྟག་འཇོའི་མཆོད་སྤྲིན་འདིས། །དཀར་ཕྱོགས་སྐྱོང་བའི་ཟོ་དོར་ཡོངས་ཀྱི་རྗེ། །ཟིལ་ཕྲམ་རྡོ་རྗེ་གཡུང་དྲུང་བསང་ཞིང་མཆོད། །སྲས་དང་བཙུན་མོར་གཏོགས་པ་བསང་ཞིང་མཆོད། །མ་སྲིང་བཀའ་ཡི་འཕྲུལ་བློན་བསང་ཞིང་མཆོད། །བྲན་དང་ཡང་བྲན་བཅས་པ་བསང་ཞིང་མཆོད། །དེང་འདིར་མཆོད་པའི་མགྲོན་དུ་གཉེར་རོ་ཅོག །ཅི་འདོད་འཛད་མེད་དཔལ་ལ་སྤྱོད་གྱུར་ཅིག །ཕྲིན་ལས་གཞོལ་བ་ནི། ཀྱེ་ལྷ་གཅིག་ཐུགས་རྗེ་ཆེ་དང་མཚོ་སྐྱེས་ཞབས། །ལྗོངས་འདིར་རྒྱལ་བའི་གདུང་འཚོབ་རིམ་བྱོན་གྱིས། །མཐུན་པའི་རྫས་དང་མཆོད་སྦྱིན་གཏོར་མས་བརྔན། །ཇི་སྐད་བསྒོས་པའི་ནོར་བུ་སྙིང་ལ་ཆོངས། །བསླུ་མེད་དཀོན་མཆོག་གསུམ་པོ་སྐྱབས་སུ་ཟུང་། །འགྲོ་ལ་སྙིང་བརྩེ་བྱང་ཆུབ་སེམས་མཆོག་སྐྱེད། །ཆོས་རྣམས་རང་བཞིན་སྤྲོས་དང་བྲལ་ཤེས་ན། །སྡུག་བསྔལ་ཀུན་ལས་གྲོལ་འགྱུར་རྒྱལ་བས་གསུངས། །ཀུན་དགའི་འབྱུང་གནས་སྐལ་བཟང་རྒྱལ་བའི་བསྟན། །བཤད་དང་སྒྲུབ་པ་ལྷུར་ལེན་འདུས་པའི་ཚོན། །ཐུན་མཚམས་དམར་འོད་སར་པའི་དགེ་མཚན་གྱིས། །ཁྱེད་ཅག་བསྲུངས་པའི་ས་སྟེངས་མཛེས་པར་མཛོད། །སྔོ་བསངས་དབྱར་དུས་སྤྲིན་གྱི་རྔ་ཡབ་ཀྱིས། །བདུད་རྩིའི་ཆར་རྒྱུན་ཐེན་ཞོད་འཚམ་པར་སྦྲེང་། །དབྱར་སྐྱེས་སྡོང་བུ་ལོ་འདབ་བསྐྱེད་བསྲིངས་རྩེར། །འབྲུ་བཅུད་དཔལ་འཕེལ་སྣོད་ཀྱི་དགེ་ལེགས་སྩོལ། །བདག་ཅག་ཡོན་སྦྱོར་འཁོར་དང་བཅས་པ་རྣམས། །བསོད་ནམས་ས་གཞིར་དཔལ་འབྱོར་ཆུ་གཏེར་འཁྱིལ། །རིང་འཚོའི་ལྷུན་པོ་ཆེས་བརླིང་ཕྲག་པའི་གོང་། །དགེ་སྤྱོད་ལྷ་གནས་འདེགས་པའི་སྟོང་གྲོགས་མཛོད། །གཞིར་སྡོད་བྱེས་སུ་བགྲོད་པའི་གནས་སྐབས་ཀུན། །དགྲ་རྐུན་ཉེས་ཕྱོགས་ཀུན་ལས་བསྲུང་བ་དང་། །གཞི་བཟུང་སོ་ནམ་མདུན་གྲོས་ཁེ་སྤོགས་སོགས། །ལེགས་དཔལ་བརྒྱ་དང་ཕྲད་པའི་སྟོང་གྲོགས་མཛོད། །བདེ་རྒྱུ་རྣམ་དཀར་དགེ་བཅུ་སྒྲུབ་པ་དང་། །བདེ་འབྱུང་རྣམ་འདྲེན་བསྟན་པའི་ཐོས་བསམ་བསྒོམ། །བདེ་འདོད་གང་གིས་བསྒྲུབ་ལ་གེགས་མེད་ཅིང་། །བདེ་གཤེགས་བསྟན་པར་ཕན་པའི་སྟོང་གྲོགས་མཛོད། །ཕྱོགས་བྲལ་ཞིང་གི་འདབ་སྟོང་དགའ་ཚལ་ནས། །ཆོས་སྲིད་འབྱོར་པའི་ཕྱྭ་གཡང་ཕུན་ཚོགས་རྣམས། །མཐུ་སྟོབས་བུང་བའི་རྩལ་གྱིས་ཚུར་བསྡུས་ལ། །སྦྱིན་བདག་བདེ་འབྱོར་མངའ་ཐང་དར་བར་མཛོད། །དགྱེས་བསྐྱེད་སྦྱིན་པའི་རྔ་ཆེན་བརྡུངས་ནས་ནི། །དགྱེས་འགྱུར་མཆོད་པའི་གནས་འདིར་བོས་སོ་འཚལ། །དགྱེས་འཛུམ་ཟླ་འོད་གསར་པ་སྤྲོ་བྱེད་ཀྱིན། །དགྱེས་པའི་གར་གྱིས་ཁ་འཛིན་རྒྱབ་བརྟེན་མཛོད། །བསང་མཆོད་གཞན་དང་མ་འབྲེལ་བའི་ཚེ། དགྱེས་པའི་གར་གྱིས་རང་གནས་དེངས་ཤིག་གུ། །ཞེས་གཤེགས་སུ་གསོལ་བའི་ཚིག་ཏུ་བསྒྱུར་བས་གྲུབ་བོ། །ཞེས་མདོ་སྨད་ལྗོངས་ཀྱི་དཀར་ཕྱོགས་སྐྱོང་བའི་ཟོ་དོར་ཡོངས་ཀྱི་རྒྱལ་པོ་ཁྲོ་ཟིལ་ཕྲམ་རྡོ་རྗེ་གཡུང་དྲུང་འཁོར་དང་བཅས་པའི་བསང་མཆོད་ཀྱི་ཆོ་ག་དགེ་ལེགས་ཆར་འབེབས་ཞེས་བྱ་བ་འདི་ནི། དོན་གཉེར་སློབ་བུ་ལྷུན་གྲུབ་ཕུན་ཚོགས་ཀྱིས་བསྐུལ་བའི་ངོར་ཉང་གི་གཏེར་བྱོན་དང་མཚོ་སྐྱེས་ཞབས་ཀྱིས་མཛད་པར་གྲགས་པའི་ཡིག་རྙིང་ལས་བཤད་པའི་འཁོར་ཚོགས་རགས་བསྡུས་ཀྱི་ཁ་འགེངས་ཀྱིས་ཅུང་ཟད་སྤེལ་བ་དང་བཅས་ཏེ། རྗེ་བཙུན་ཨེ་ཝཾ་པའི་རིང་ལུགས་ཀྱི་རྗེས་སུ་སློབ་པའི་བནྡེ་ཚུལ་ཁྲིམས་རིན་ཆེན་དུ་བོད་པས་རབ་བྱུང་འདོད་པའི་འབྲུ་མང་གི་གནམ་ལོ་ཤར་བའི་ཆུ་སྟོད་ཟླ་བའི་ཡར་ཚེས་འཆི་མེད་བླ་མ་རྒྱལ་སར་ཕེབས་པའི་འགྲུབ་སྤྱོད་ཡོད་པའི་ཉིན་སྡེ་དགེ་ལྷུན་གྲུབ་སྟེང་གི་རྒྱལ་ཁབ་ཏུ་གྲུབ་པར་བགྱིས་པ་དགེ་ལེགས་འཕེལ་བར་གྱུར་ཅིག། །།